Source: http://www.druckeria.ro/tag/andrei-barbut/
Timestamp: 2020-08-07 17:35:36+00:00

Document:
andrei barbut Archives - Druckeria
11 atleți timișoreni, prezenți la etapa finală a Campionatului Național de la Cluj
În acest final de săptămână, Clujul găzduiește etapa finală a Campionatelor Naționale de atletism. Un număr important de sportivi din Timișoara vor alerga astăzi și mâine sub Feleac, acolo unde s-a adunat, practic, crema atletismului românesc, pentru o ultimă verificare oficială pe teren propriu înaintea Jocurilor Olimpice de la Rio.
Proba de fond, 10.000 m, programată în prima reuniune a etepei, cea din această dimineață, aliniază la start doi atleți timișoreni. E vorba despre Andrei Bărbuț, de la CSM Timișoara, și de unicul reprezentant al secției de atletism de la CSU Politehnica, Mădălin Bulgărașu, un fondist în vârstă de 20 de ani.
Cei mai mulți timișoreni vor concura în reuniunea din această după-amiază, care va începe la ora 16.30. În proba de 110m garduri va alrega timișoreanul Cosmin Dumitrache, legitimat din acest an la două cluburi bucureștene, CSMB și Rapid. Pe lista de start a probei de sprint, 100m, figurează Andreea Ogrăzeanu, participantă la Europenele de la Amsterdam de săptămâna trecută, chiar în această probă, dar unde sportiva legitimată la CSM Timișoara și Rapid București a fost eliminată încă din serii. La 400m feminin, clubul de pe Bega are o singură reprezentantă, tânăra de 19 ani Delia Irimia. În schimb, în întrecerea masculină de 400m, CSM Timișoara are pe lista de start nu mai puțin de cinci atleți: Alberto Gheorghescu, Adrian Drăgan, Nicolae Jurjiu, Gabriel Grunwald și Marcus Rafael Drăghici.
Ultima reuniune a etapei finale a Campionatului Național va avea loc mâine după-amiază, cu începere de la ora 17. În cadrul acesteia, Delia Irimia va alerga la 800m, Andreea Ogrăzeanu și Adelina Pastor la 200, iar tot pe această distanță, dar la masculin, e înscris timișoreanul Marcus Rafael Drăghici. Ultima probă individuală cu implicații timișorene e cea de 5.000m, în cadrul căreia va alerga Andrei Bărbuț.
Situație interesantă la ștafetele feminine de 4×100 și 4×400 de metri. Proaspăt calificată la Jocurile Olimpice de la Rio, timișoreanca Adelina Pastror, va alerga în ambele probe, însă în echipele CSM Craiova, al doilea club la care sportiva de 23 de ani e legitimată. CSM Timișoara va avea, în schimb, echipă la ștafeta masculină de 4x400m, formată din Nicolae Jurjiu, Marcus Drăghici, Adrian Drăgan și Alberto Gheorghescu.
Filed Under: Alte sporturi, Stire de ultima ora Tagged With: adelina pastor, adrian dragan, andreea ograzeanu, andrei barbut, cosmin dumitrache, csm timisoara, csu politehnica, jocurile olimpice
Adelina Pastor și Andrei Bărbuț se întorc cu aur din București pentru CSM Timișoara
Etapa a doua a Campionatelor Naționale de sală pentru seniori, tineret și juniori 1 au adus două medalii de aur pentru atleții de la CSM Timișoara. Adelina Pastor, aflată la primul concurs oficial din 2016, s-a impus în probe ei de bază, cea de 400m, în vreme ce fondistul Andrei Bărbuț a încheiat primul proba de 3.000m.
Revenire cu succes în concursurile oficiale pentru Adelina Pastor, cea care a fost, în ultimii ani port-drapelul atletismului timișorean. Sportiva în vârstă de 22 de ani s-a impus sâmbătă, în Capitală, în proba care a consacrat-o, cea de 400m plat, cu timpul 54.33, depășind-o cu doar patru sutimi de secundă pe Elena Lavric de la CSM Onești.
Tot o medalie de aur a cucerit și Andrei Bărbuț, în proba de 3.000 de metri. Fondistul de la CSM Timișoara a înregistrat timpul 8:40.29, trecând primul linia de sosire, după o luptă strânsă cu gălățeanul Ciprian Suhanea. Pentru Bărbuț, medalia de la București e a doua din acest debut de sezon atletic, după ce cu o săptămână în urmă, la Campionatele Naționale Universitare de la Bacău, se clasase al doilea tot la 3.000m. Timișoreanul a mai alergat și în proba de 1.500m în acest final de săptămână, clasându-se la locul 5, cu 3.59.85.
Speranțe pentru medalii avea și Ioana Gheorghe, în proba de 60m. Sportiva CSM-ului, în vârstă de 18 ani, a încheiat a doua în seriile de calificare, cu timpul 7, 57, dar nu a mai concurat și în finala adjudecată de Ana Maria Roșianu (CSM Craiova), cu timpul 7,53.
În concursul din București, CSM Timișoara a avut nu mai puțin de cinci reprezentanți în proba masculină de 400m, niciunul nereușind să se claseze pe podium. Cea mai bună clasare a avut-o Alberto Gheorghescu, locul 5, urmat de Adrian Drăgan (7), Marcus Rafael Drăghici (8), Gabriel Grunwald (15) și Nicolae Jurjiu (23).
Atleta Delia Irimia a participat în două probe în etapa a doua a „Naționalelor” de sală, clasându-se pe 5 în proba de 1.500m și pe 9 la 800m. Să mai precizăm că băieții de la CSM Timișoara au aliniat una dintre cele două ștafete înscrise în concurs la 4×2 tururi, depășind echipa CSM-ului ploieștean. În componența Nicolae Jurjiu, Marcur Drăghici, Alberto Gheorghescu, Gabriel Grunwald, cvartetul bănățean a încheiat cu timpul total de 3:08.68.
Surprinzător, Cosmin Dumitrache a ratat medalia de aur în proba de 60m garduri. Hurdlerul timișorean, mutat la București, unde concurează cu dublă legitimare, la CSM și Rapid, s-a impus clar în serii, cu timpul 7,92, însă în finală a reușit o prestație mai slabă – 8,14 – cu șase sutimi în spatele învingătorului, Cornel Bănănău, de la Farul Constanța.
În weekend-ul viitor, sala de atletism din cadrul complexului „Lia Manoliu” din București găzduiește etapa finală a Campionatelor Naționale de sală, dotată cu „Cupa de Cristal”.
Filed Under: Alte sporturi, Stire de ultima ora Tagged With: adelina pastor, andrei barbut, atletism, bucuresti, csm timisoara
Duminică prolifică pentru atleții timișoreni la Cupa de Cristal
Atletismul timișorean a obținut performanțe notabile în cea de-a doua reuniune a Cupei de Cristal, desfășurată astăzi, la București. Cosmin Dumitrache a cucerit aurul la 60 de metri garduri, ștafeta feminină de 4×2 tururi de la CSM Timișoara a obținut argintul, în timp ce Andrei Bărbuț s-a clasat al treilea în proba de 3.000 de metri. Mai notăm și bronzul cucerit de timișoreanul Silviu Nișu, cu ștafeta Olimpiei București.
După ce sâmbătă nu obținuse decât o medalie de bronz, atletismul timișorean a contat mult mai mult în lupta pentru medalii duminică, în cea de-a doua reuniune a ultimei etape a Campionatului Național de sală, dotată cu Cupa de Cristal.
Performerul delegației timișorene este, fără doar și poate, Cosmin Dumitrache. Hurdlerul în vârstă de 19 ani a câștigat proba de 60 de metri garduri, cu timpul 7.99, la mare luptă cu Radu Ciobanu, de la CSM București, cei doi fiind despărțiți de o singură sutime. Să mai spunem că Dumitrache și-a îmbunătățit considerabil timpul din calificări, unde fusese cronometrat cu 8.11, fiind depășit de constănțeanul Cornel Bănănău, cel ce avea să încheie finala abia pe poziția a treia.
Performanță notabilă și pentru Andrei Bărbuț, semifondistul timișorean cucerind medalia de bronz în proba de 3.000 de metri. Reprezentant al generației 1994, la fel ca Dumitrache, sportivul bănățean a fost cronometrat cu 8:43.72, la mare distanță totuși de primii doi clasați, Marian Bușcă, de la CSM Craiova, și Ștefan Vasile, de la CSS Triumf București.
Răzbunare la ștafetă pentru Adelina Pastor și Silviu Nișu
Atletismul timișorean a mai obținut medalii și în probele de ștafetă. La feminin, CSM Timișoara a încheiat pe poziția a doua, cu un timp total de 3:31.98, fiind depășită doar de echipa Stelei. O consolare pentru Adelina Pastor, cea care sâmbătă se clasa abia a șasea în proba de 400m, la prima apariție într-un concurs oficial, după o accidentare ce a ținut-o mai bine de o lună departe de pistă. Alături de cea mai presigioasă atletă a Timișoarei au mai alergat Ioana Gheorghe, Mirabela Trăilescu și Livia Cristurean.
Un bronz pentru Timișoara și la ștafeta masculină, obținut de Silviu Nișu, cel ce de anul trecut e legitimat la clubul bucureștean Olimpia. Sportivul în vârstă de 35 de ani a făcut echipă cu Alexandru Bordei, Vasile Bobos și Doru Teofilescu, cei patru adunând un timp de 3:07.53. „Nu am venit degeaba la concurs. Mie nu îmi e la fel de ușor precum colegilor mei, care doar se suie în metrou și vin la sală. La mine sunt multe alte detalii de pus la punct, cu postul la facultate, sunt două zile pe drum, e mai greu. Dar mă bucur că am răzbunat episodul de ieri, pentru că mă simt foarte bine, foarte în vână, poate și de aceea am furat startul”, ne-a declarat Silviu Nișu.
Ștafeta masculină a CSM Timișoara s-a clasat pe locul al 4-lea în clasamentul general, cu timpul 3:09.66, plasându-se însă în fruntea ierarhiei de tineret. Clubul din capitala Banatului a contat în această probă pe Iosif Grunwald, Nicolae Jurjiu, Marcus Drăghici și Andrei Bărbuț.
Să precizăm că probele de ștafetă s-au desfășurat în sistem 4×2 tururi, și nu în stil clasic, 4x400m. Asta deoarece sala de atletism „Lia Manoliu” din București e prea îngustă, lungimea unui tur de pistă fiind de doar 176 de metri.
Iată și rezultatele celorlalți sportivi timișoreni angrenați în probele de astăzi:
Delia Irimia, locul 7 la 800m (2:13.89)
Ionuț Irimia, locul 15 la 800m (2:03.99)
Simona Romaneț, locul 18 la 3.000m (11:27.06)
Ervin Gașpar, locul 19 la 3.000m (10:05.28)
Bilanțul atleților timișoreni la Cupa de Cristal:
1 x aur: Cosmin Dumitrache, 60m;
1 x argint: CSM Timișoara, 4x2tururi;
3 x bronz: Ioana Gheorghe, 60m; Andrei Bărbuț, 3.000m; Olimpia București (prin Silviu Nișu), 4×2 tururi.
Filed Under: Alte sporturi, Stire de ultima ora Tagged With: andrei barbut, atletism timisoara, breaking, campionatul national de sala, cosmin dumitrache, csm timisoara, cupa de cristal, Druckeria, olimpia bucuresti, silviu nisu
Semne bune anul are! Trei medalii pentru atleții timișoreni în prima etapă a sezonului indoor
Timișoara a participat cu 12 atleți la prima etapă a Campionatelor Naționale indoor de seniori, tineret și juniori, desfășurate în acest sfârșit de săptămână, la București. Principalul favorit la o medalie din delegația bănățeană, hurdlerul Cosmin Dumitrache, s-a întors cu aurul, în vreme ce Andrei Bărbuț (3.000m) și Ioana Gheorghe (60m.) și-au mai trecut în revistă argintul, respectiv bronzul.
Deși s-a prezentat la București fără doi dintre cei mai importanți exponenți ai ultimilor ani – Adelina Pastor și Sorin Vătămanu – atletismul timișorean nu se întoarce cu mâna goală pe Bega. Trei medalii, câte una din fiecare „culoare”, e bilanțul alergătorilor de la LPS Banatul și CSM Timișoara, un start promițător de sezon atletic.
Cosmin Dumitrache era, fără îndoială, cel mai sigur pariu al delegației timișorene pentru o medalie, iar „hurdlerul” ce va împlini în acest an 20 de ani nu a dezamăgit deloc. În sesiunea de calificări a probei de 60m garduri, a obținut cel mai bun timp, 8.13. În finală, a scos cu o sutime mai mult, 8.14, dar chiar și așa a câștigat detașat concursul, al doilea clasat al probei, Florinel Drăghici, de la CSM București, înregistrând 8.22.
O medalie de argint a obținut Andrei Bărbuț, unul dintre cei mai talentați fondiști produși la Timișoara în ultimii ani. Reprezentant al aceleiași generații, 1994, bănățeanul s-a clasat al doilea în proba de 3.000m, cu timpul 8:42.26, la o distanță totuși considerabilă de câștigătorul probei, reșițeanul Daniel Betej, care a înregistrat 8:34.72. Bărbuț a mai concurat și la 1.500m, acolo unde nu a fost departe de o a doua medalie pe acest weekend, clasându-se al patrulea, cu timpul 4:01.50.
O surpriză plăcută a venit din partea tinerei Ioana Gheorghe, care și-a trecut în cont medalia de argint a probei de sprint, 60m plat. Sportiva născută în 1997 s-a clasat a treia în calificări, cu timpul 7.71, poziție pe care și-a păstrat-o în finală, acolo unde a scos însă un timp îmbunătățit, 7.66.
Să trecem în revistă rezultatele complete ale atleților timișoreni la prima etapă a sezonului de sală:
Cosmin Dumitrache – locul 1 60m garduri (8.14 sec.)
Andrei Bărbuț – locul 2 3.000m (8:42.26); locul 4 1.500m (4:01.50)
Ioana Gheorghe – locul 3 60m (7.66)
Delia Irimia – locul 5 800m (2:16.70), locul 10 400m (60.16)
Marcus Drăghici – locul 7 400m (51.35)
Livia Cristurean – locul 7 400m (59.24)
Simona Romaneț – locul 7 1.500m (5:05.50), locul 10 800m (2:28.25)
Mirabela Trăilescu – locul 12 400m (60.42)
Ionuț Irimia – locul 12 800m (2:03), locul 13 1.500m (4:11.86)
Iosif Grunwald – locul 13 400m (53.00)
Nicolae Jurjiu – locul 14 400m (53.04), locul 14 800m (2:03.29)
Ervin Gaspar – locul 20 800m (2:11.83)
Filed Under: Alte sporturi Tagged With: andrei barbut, atletism timisoara, breaking, campionatul national indoor, cosmin dumitrache, Druckeria, ioana gheorghe
Atleții timișoreni încep noul sezon! Start în prima etapă a CN indoor
Sâmbătă se ridică cortina în atletismul românesc, cu prima etapă a Campionatelor Naționale de seniori, tineret și juniori indoor, programată la București. Cluburile timișorene vor trimite un total de 12 atleți, din delegație lipsind însă cele mai importante nume ale atletismului bănățean, Adelina Pastor și Sorin Vătămanu, accidentați.
Atletismul timișorean se prezintă în acest weekend, la prima etapă a sezonului de sală, cu un lot extrem de tânăr. Practic, cel mai în vârstă alergător ce va reprezenta orașul de pe Bega e Iosif Grunwald, sportiv născut în 1992 și legitimat la CSM Timișoara. Dintre atleții de urmărit în prima întrecere oficială din 2014 se numără Andrei Bărbuț, fondist înscris pe lista de start la probele de 1.500 și 3.000 de metri. De asemenea, o surpriză poate veni și la 60m, din partea tinerei Ioana Gheorghe, care anul trecut a înregistrat un real progres. Șansele cele mai mari la o medalie le are însă Cosmin Dumitrache, „hurdlerul” ce în acest an va împlini 20 de ani fiind pe lista de start a probei de 60 de metri garduri.
Iată delegația completă a atleților timișoreni prezenți la București, pentru prima etapă a sezonului de sală:
Ioana Gheorghe – 60m
Simona Romaneț – 1.500m
Andrei Bărbuț – 1.500m, 3.000m
Ionuț Irimia – 1.500m
Livia Cristurean – 400m, 800m
Mirabela Trăilescu – 400m, 800m
Delia Irimia – 400m, 800m
Marcus Drăghici – 400m
Iosif Grunwald – 400m
Nicolae Jurjiu – 400m, 800m
Cosmin Dumitrache – 60m garduri
Erwin Gaspar – 800m
Prima etapă a CN indoor va fi împărțită în două reuniuni, ce vor avea loc sâmbătă și duminică.
Filed Under: Alte sporturi Tagged With: andrei barbut, atletism timisoara, breaking, campionat national atletism, campionat national indoor, cosmin dumitrache, csm timisoara, Druckeria, lps banatul
Timișoreanul Andrei Bărbuț, la Campionatele Europene de cros
Ultimul concurs internațional din calendarul atletismului va avea loc la finele acestei săptămâni, la Belgrad. E vorba despre Campionatele Europene de cros, acolo unde va fi prezent un singur alergător timișorean, Andrei Bărbuț, în echipa de juniori a României.
Atletul timișorean Andrei Bărbuț a fost selecționat în lotul cu care România va aborda Campionatele Europene de cros, ce vor avea loc duminică, 8 decembrie, la Belgrad. Fratele mai mare al fotbaliostului lui ACS Poli e născut în 1994 și va face parte din lotul de juniori al țării noastre. Alături de el, va fi prezent în capitala Serbiei și Marcel Grigorescu, antrenorul care îl pregătește la LPS Banatul fiind ales în corpul tehnic al României.
În total, România va deplasa la Belgrad 14 sportivi, după cum urmează: senioare – Mădălina Monica Florea, Cristina Ghiţă Frumuz, Cristina Casandra şi Elena Moagă, junioare – Dana Loghin, Elena Crăciun, Andreea Piscu şi Adelina Moroiţă, juniori – Andrei Bărbuţ, Laviniu Chiş, Bogdan Motogna, Cristian Stoean, Ionuţ Drăguşin şi Andrei Leancă. Antrenorii lotului sunt Ion Avram, Ion Bură şi Marcel Grigorescu, delegaţia urmând să fie condusă de Doru Crişan
Obiectivul propus de Federația Română de Atletism pentru concursul de la Belgrad e obținerea a două clasări pe locurile 4-6.
Filed Under: Alte sporturi Tagged With: andrei barbut, atletism timisoara, breaking, campionatele europene cros, cros belgrad, Druckeria, lps banatul, marcel grigorescu

References: CSM 
 CSM 
 CSM 
 CSM 
 CSM 
 csm 
 CSM 
 CSM 
 CSM 
 CSM 
 CSM 
 CSM 
 CSM 
 csm 
 CSM 
 CSM 
 CSM 
 CSM 
 CSM 
 CSM 
 csm 
 CSM 
 CSM 
 CSM 
 csm